Több mint 7 milliárd forintos üzembővítés jön Miskolcon
Egy hétmilliárd forintot meghaladó beruházás részeként több mint 50 százalékkal növeli gyártókapacitását a Sanofi gyógyszergyár csanyikvölgyi előretöltött fecskendőket gyártó üzeme. Ezzel jelentősen javul a betegek hozzáférése a vállalat véralvadást gátló készítményéhez. Az összesen több mint 22 millió eurós fejlesztés 4 millió euró közvetlen állami támogatással valósul meg.
A magyar állam 4 millió euró közvetlen állami támogatást biztosít annak a gyógyszeripari beruházásnak a megvalósítására, amellyel a Sanofi új, nagy sebességű, előretöltött steril fecskendőgyártósort állít üzembe a miskolci Csanyikvölgyben lévő gyártó egységében – jelentette be Szijjártó Péter külgazdasági és külügyminiszter, valamint Rónay Tamás, a Sanofi magyarországi vezérigazgatója. A beruházás révén óránként akár 90 ezer fecskendőt is elő lehet majd állítani a készítményből.
A csanyikvölgyi gyáregységben több mint 24 milliárd forint értékben valósultak meg beruházások az elmúlt években, ezzel a telephely Európa egyik legkorszerűbb injekciógyártó üzemévé vált. Évente közel 90 milliárd forint értékben állítanak itt elő steril körülmények között injekciós készítményeket, amelyeknek mintegy 95 százalékát 65 ország piacaira exportálják. Az új gyártósoron készült véralvadásgátló készítmények 2022 áprilisától jelenhetnek meg Magyarországon és a külpiacokon.
Címlapkép: Balint Porneczi/Bloomberg via Getty Images
Miskolc, gyógyszeripar, beruházás, sanofi, Magyarország, euró